b"\n_START_ARTICLE_\nOptimitzaci\xc3\xb3 energ\xc3\xa8tica en la Ind\xc3\xbastria 4.0\n_START_SECTION_\nIndustria 4.0\n_START_PARAGRAPH_\nInd\xc3\xbastria 4.0 \xc3\xa9s un terme que va ser utilitzat per primer cop pel Govern alemany i que descriu una organitzaci\xc3\xb3 dels processos de producci\xc3\xb3 basada en la tecnologia i en dispositius que es comuniquen entre ells de forma aut\xc3\xb2noma al llarg de la cadena de valor (Smit et al., 2016). Aquest fenomen representa un canvi tan gran que tamb\xc3\xa9 es considera la quarta revoluci\xc3\xb3 industrial._NEWLINE_A finals del segle xviii, es van iniciar a Gran Bretanya un conjunt de canvis econ\xc3\xb2mics, socials i tecnol\xc3\xb2gics, entre els quals destaquen la m\xc3\xa0quina de vapor i el teler mec\xc3\xa0nic, que els historiadors han anomenat primera revoluci\xc3\xb3 industrial i que van ser encap\xc3\xa7alats pels sectors del t\xc3\xa8xtil, del carb\xc3\xb3 i del ferro. El fenomen es va estendre a altres pa\xc3\xafsos europeus, als Estats Units i al Jap\xc3\xb3 durant el segle xix._NEWLINE_A finals del segle xix, l\xe2\x80\x99aparici\xc3\xb3 de l\xe2\x80\x99energia el\xc3\xa8ctrica i el petroli, el desenvolupament de la qu\xc3\xadmica, el desplegament del ferrocarril i dels vaixells de vapor, junt amb altres aven\xc3\xa7os tecnol\xc3\xb2gics i la producci\xc3\xb3 en cadena, van propiciar la segona revoluci\xc3\xb3 industrial, per\xc3\xadode que s\xe2\x80\x99est\xc3\xa9n fins a la Primera Guerra Mundial._NEWLINE_La tercera revoluci\xc3\xb3 industrial es va iniciar a mitjan segle xx, basada en l\xe2\x80\x99\xc3\xbas de l\xe2\x80\x99energia nuclear i els aven\xc3\xa7os tecnol\xc3\xb2gics derivats de l\xe2\x80\x99electr\xc3\xb2nica, la inform\xc3\xa0tica i les comunicacions, que van permetre un alt nivell d\xe2\x80\x99automatitzaci\xc3\xb3 de la producci\xc3\xb3 i la informatitzaci\xc3\xb3 de les empreses industrials._NEWLINE_Nombrosos autors afirmen que ara ens trobem davant d\xe2\x80\x99una quarta revoluci\xc3\xb3 industrial en la qual els sensors, les m\xc3\xa0quines, els components i els sistemes inform\xc3\xa0tics estarien connectats al llarg de la cadena de valor, m\xc3\xa9s enll\xc3\xa0 dels l\xc3\xadmits de les empreses individuals. Aquests sistemes connectats poden interactuar fent servir protocols estandarditzats basats en Internet i analitzar les dades per tal de preveure errades, configurar-se ells mateixos i adaptar-se a possibles canvis. Les tecnologies digitals permeten el que s\xe2\x80\x99anomenen sistemes ciberf\xc3\xadsics, \xc3\xa9s a dir, la vinculaci\xc3\xb3 del m\xc3\xb3n f\xc3\xadsic (dispositius, materials, productes, maquin\xc3\xa0ria i instal\xc2\xb7lacions) amb el digital (sistemes). Aquesta connexi\xc3\xb3 habilita que dispositius i sistemes col\xc2\xb7laborin entre ells i amb altres sistemes per crear una ind\xc3\xbastria intel\xc2\xb7ligent, amb producci\xc3\xb3 descentralitzada, millor tra\xc3\xa7abilitat, major connectivitat entre els diferents actors i que s\xe2\x80\x99adapta als canvis en temps real (Ruessmann, 2015)._NEWLINE_L\xe2\x80\x99exist\xc3\xa8ncia de m\xc3\xa0quines m\xc3\xa9s intel\xc2\xb7ligents, processos amb preses de decisions autom\xc3\xa0tiques i operaris que poden rebre les instruccions exactes de les tasques a realitzar poden fer pensar en f\xc3\xa0briques amb menys ocupaci\xc3\xb3 i revelen que la societat actual s\xe2\x80\x99enfronta a desafiaments en molts nivells que obligaran a repensar des del sistema educatiu fins als processos industrials i els models de negoci (Fern\xc3\xa1ndez i Pajares, 2017). En aquesta nova realitat, les barreres entre les persones i les m\xc3\xa0quines esdevenen m\xc3\xa9s difoses, les distincions entre ind\xc3\xbastria i serveis deixen de ser rellevants, i tot aix\xc3\xb2 \xc3\xa9s tan important que el Govern alemany va decidir l\xe2\x80\x99any 2012 que l\xe2\x80\x99impuls de la Ind\xc3\xbastria 4.0 seria un dels seus projectes de futur en la seva estrat\xc3\xa8gia d\xe2\x80\x99alta tecnologia (Smit, 2016).\n_START_SECTION_\nProgr\xc3\xa9s tecnol\xc3\xb2gic hist\xc3\xb2ric\n_START_PARAGRAPH_\nHist\xc3\xb2ricament, el progr\xc3\xa9s tecnol\xc3\xb2gic s\xe2\x80\x99ha tradu\xc3\xaft en un augment de la renda per c\xc3\xa0pita i del benestar social gr\xc3\xa0cies als guanys de productivitat i a la possibilitat d\xe2\x80\x99obtenir m\xc3\xa9s amb menys. Tot i que sempre s\xe2\x80\x99ha vist acompanyat per la por a la destrucci\xc3\xb3 de llocs de treball des dels inicis de la primera revoluci\xc3\xb3 industrial, on es cremaven m\xc3\xa0quines per protegir els treballadors del sector t\xc3\xa8xtil, mai no ha suposat una p\xc3\xa8rdua d\xe2\x80\x99ocupaci\xc3\xb3 notable i el proc\xc3\xa9s ha seguit avan\xc3\xa7ant amb \xc3\xa8xit._NEWLINE_Avui dia, passant per l\xe2\x80\x99automatitzaci\xc3\xb3 de l\xe2\x80\x99agricultura i l\xe2\x80\x99automatitzaci\xc3\xb3 de la ind\xc3\xbastria hem arribat a la coneguda ind\xc3\xbastria 4.0, tamb\xc3\xa9 anomenada la Quarta Revoluci\xc3\xb3 Industrial, on la productivitat i l'optimitzaci\xc3\xb3 assoleixen el seu m\xc3\xa0xim exponent.\n_START_SECTION_\nInd\xc3\xbastria 4.0 a Catalunya\n_START_PARAGRAPH_\nTanmateix, la Ind\xc3\xbastria 4.0 encara \xc3\xa9s una realitat molt incipient a Catalunya. Una enquesta realitzada per la Cambra i l\xe2\x80\x99IDESCAT estima que tot just una de cada sis empreses industrials ha iniciat actuacions en aquest camp._NEWLINE_Catalunya t\xc3\xa9 un potencial considerable per al desplegament de la Ind\xc3\xbastria 4.0 at\xc3\xa8s que la ind\xc3\xbastria representa el 20% del conjunt de l\xe2\x80\x99activitat i, si s\xe2\x80\x99hi afegeixen els serveis relacionats, arriba al 50%^5 . A m\xc3\xa9s, disposa d\xe2\x80\x99un sector TIC, format per 12.800 empreses que facturen 14.000 milions d\xe2\x80\x99euros, capa\xc3\xa7 d\xe2\x80\x99acompanyar el conjunt de la ind\xc3\xbastria en el proc\xc3\xa9s de transformaci\xc3\xb3 digital. Concretament, a Catalunya hi ha 365 empreses que ofereixen tecnologies directament lligades a la Ind\xc3\xbastria 4.0 (control i automatitzaci\xc3\xb3, rob\xc3\xb2tica, impressi\xc3\xb3 3D, intel\xc2\xb7lig\xc3\xa8ncia, dades i connectivitat, consultoria i serveis professionals) i que facturen conjuntament m\xc3\xa9s de 1.200 milions d\xe2\x80\x99euros , dada que inclou start-ups amb productes que encara estan en fase pilot._NEWLINE_L\xe2\x80\x99oferta d\xe2\x80\x99empreses de tecnologies i serveis relacionats amb la Ind\xc3\xbastria 4.0 a Catalunya est\xc3\xa0 formada m\xc3\xa9s per integradors que no pas per desenvolupadors de tecnologia, ja que moltes de les grans empreses desenvolupadores no tenen els seus centres de decisi\xc3\xb3 al Principat. Es detecta una elevada pres\xc3\xa8ncia d\xe2\x80\x99empreses al segment de dades i connectivitat (Internet de les coses, ciberseguretat, tecnologies al n\xc3\xbavol i big data), mentre que \xc3\xa9s redu\xc3\xafda al segment de mitjans de producci\xc3\xb3."